b'\n_START_ARTICLE_\nOskar Sippola\n_START_PARAGRAPH_\nOskar Isak Sippola (21. elokuuta 1896 Alatornio \xe2\x80\x93 6. kes\xc3\xa4kuuta 1970) oli suomalainen j\xc3\xa4\xc3\xa4k\xc3\xa4rieversti. H\xc3\xa4n oli sotilaskoulutuksen ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri. Tulikasteensa h\xc3\xa4n sai Saksan it\xc3\xa4rintamalla Misse-joella vuonna 1916. H\xc3\xa4n oli osana luomassa itsen\xc3\xa4isen Suomen tykist\xc3\xb6\xc3\xa4. H\xc3\xa4n osallistui Suomen sis\xc3\xa4llissotaan j\xc3\xa4\xc3\xa4k\xc3\xa4ritykist\xc3\xb6ss\xc3\xa4 ja my\xc3\xb6hempiin sotiin divisioonan ja armeijakunnan tykist\xc3\xb6komentajana. Sotilasuransa h\xc3\xa4n p\xc3\xa4\xc3\xa4tti sotilasl\xc3\xa4\xc3\xa4nin komentajana.\n_START_SECTION_\nPerhe ja opinnot\n_START_PARAGRAPH_\nSippolan vanhemmat olivat puusepp\xc3\xa4 Kristian Konstantin Sippola ja Erika Serafina Isakson. H\xc3\xa4net vihittiin avioliittoon vuonna 1923 Elisa Margareta Virtanen. H\xc3\xa4n k\xc3\xa4vi Tornion keskikoulun ja Tampereella teknillist\xc3\xa4 opistoa sek\xc3\xa4 suoritti kahdeksannen luokan kurssin Helsingin suomalaisessa normaalilyseossa vuonna 1924. Tykist\xc3\xb6upseerien t\xc3\xa4ydennyskurssi Sippola suoritti vuonna 1920 ja Sotakorkeakoulun komentajakurssin vuonna 1928 sek\xc3\xa4 Taistelukoulun orientoivan kurssin vuonna 1930.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nSippola liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 3. komppaniaan 28. helmikuuta 1916, josta h\xc3\xa4net siirrettiin pataljoonan haupitsipatteriin 13. joulukuuta 1916. H\xc3\xa4n osallistui taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nSippola saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana varav\xc3\xa4\xc3\xa4peliksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan J\xc3\xa4\xc3\xa4k\xc3\xa4ritykist\xc3\xb6n 3. patteriin ja osallistui sen riveiss\xc3\xa4 taisteluihin Kurussa, Muroleessa, Viljakkalassa ja Yl\xc3\xb6j\xc3\xa4rvell\xc3\xa4 sek\xc3\xa4 Tampereella. H\xc3\xa4net siirrettiin Tampereen valtauksen j\xc3\xa4lkeen suoritetussa tykist\xc3\xb6n uudelleen j\xc3\xa4rjestelyss\xc3\xa4 3. j\xc3\xa4\xc3\xa4k\xc3\xa4ripatteriston 5. patteriin ja osallistui patterin jaosjohtajana osaa Viipurin taisteluihin.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSippola palveli sis\xc3\xa4llissodan j\xc3\xa4lkeen Suomen tykist\xc3\xb6koulussa, josta h\xc3\xa4net siirrettiin my\xc3\xb6hemmin Kentt\xc3\xa4tykist\xc3\xb6rykmentti 1:een, jossa h\xc3\xa4net m\xc3\xa4\xc3\xa4r\xc3\xa4ttiin 25. elokuuta 1918 alkaen 2. patterin p\xc3\xa4\xc3\xa4llik\xc3\xb6ksi. Patteriston komentajaksi h\xc3\xa4net nimitettiin 1. tammikuuta 1921 alkaen IV patteristoon. Tykist\xc3\xb6rykmentist\xc3\xa4 h\xc3\xa4net siirrettiin Kentt\xc3\xa4tykist\xc3\xb6n kapitulanttikoulun johtajaksi 17. syyskuuta 1924 alkaen. Edelleen h\xc3\xa4net siirrettiin tykist\xc3\xb6linjan johtajaksi Taistelukouluun 29. kes\xc3\xa4kuuta 1928 alkaen. Sippola nimitettiin patteriston komentajaksi Kentt\xc3\xa4tykist\xc3\xb6rykmentti 3:n II patteristoon 27. elokuuta 1929 alkaen, josta h\xc3\xa4n siirtyi niin ik\xc3\xa4\xc3\xa4n patteriston komentajaksi Raskaan tykist\xc3\xb6rykmentin I patteristoon 13. helmikuuta 1930 alkaen, Raskaasta tykist\xc3\xb6rykmentist\xc3\xa4 h\xc3\xa4net siirrettiin komentajaksi Kentt\xc3\xa4tykist\xc3\xb6rykmentti 3:n II patteristoon 18. hein\xc3\xa4kuuta 1930 ja nimitettiin Turun pohjoisen sotilaspiirin p\xc3\xa4\xc3\xa4llik\xc3\xb6ksi 10. tammikuuta 1936 alkaen.'